સોહામણા કાશ્મીરનું ગુલમર્ગ એ એક સુન્દરતમ સ્થળ છે. એક વખત જોયું હોય તો કોઈ તેને ભૂલી શકતું નથી. આ વખતે મેં અગિયાર વર્ષે ફરી ગુલમર્ગ જોયું, પણ જાણે તે ચિર-પરિચિત ! કાશ્મીરનાં બીજા સર્વ સ્થળો કરતાં ગુલમર્ગની શોભા કાંઈક ન્યારી જ છે. લીલાંછમ ઘાસથી ઢંકાયલી સુંદર ઢળકતી ટેકરીઓની આસપાસ ગુલમર્ગ ગામ વસેલું છે. જોડાજોડ જ બરફથી સદા ઢંકાયેલા રહેતાં ખેલનમર્ગનાં શિખરો, ગુલમર્ગની શોભામાં અનેકગણી વૃદ્ધિ કરે છે.